**OPETUSSUUNNITELMA/JOUSTAVA PERUSOPETUS**

**Yleistä**

Joustava perusopetus (JOPO) –hanke käynnistyi tammikuussa 2006, kun opetusministeriö myönsi määrärahaa koulupudokkaiden aktivointiin tähtäävän toiminnan kehittämiseen perusopetuksessa ja toisen asteen nivelvaiheessa.

Sekä voimassa oleva lainsäädäntö että perusopetuksen opetussuunnitelman perusteet tukevat sitä, että eri oppiaineiden opinnoissa voidaan edetä vuosiluokkiin jaetun oppimäärän sijasta oppilaan oman opinto-ohjelman mukaisesti. Lisäksi perusopetuksen opetussuunnitelman perusteissa todetaan, että opetuksessa tulee käyttää oppiaineelle ominaisia menetelmiä ja monipuolisia työtapoja, joiden avulla tuetaan ja ohjataan oppilaan oppimista. Opettaja valitsee työtavat, joiden avulla kehitetään muun muassa oppimisen, ajattelun ja ongelmanratkaisun taitoja.

JOPO -opetus sopii kaikille perusopetuksen yläluokkien oppilaille, mutta erityisesti oppilaille, joilla on:

-      heikentynyt koulumotivaatio

-      erilaisia koulunkäyntiin liittyviä ongelmia

-      peruskoulun loppuunsaattamiseen liittyviä ongelmia

-      vaikeuksia saada koulunkäyntiin perheen tukea

JOPO (joustava perusopetus) on työelämäpainotteinen ja toiminnallinen tapa suorittaa yläkoulu. Tavoitteena on tukea monipuolisesti nuoria ja ehkäistä ongelmia puuttumalla niihin varhaisessa vaiheessa. Tarkoituksena on kehittää perusopetuksen toimintatapoja ja opetusmenetelmiä niin, että ne vastaavat nykyistä paremmin nuorten yksilöllisiin tarpeisiin.

JOPO-toiminta voi olla osa oppilaan tehostettua tai erityistä tukea. Opetus toteutetaan perusopetuksen opetussuunnitelman mukaisesti. Hankkeessa kehitetään perusopetuksen yläluokilla oleville nuorille yksilöllisistä elämäntilanteista lähteviä opetusjärjestelyjä, toiminnallisia ja työpainotteisia opetus- ja työmuotoja sekä kohdennettuja tuki- ja neuvontapalveluja sekä nuoren ja perheen kanssa tehtävää työtä.

Osa opetuksesta järjestetään koulussa ja muissa oppimisympäristöissä (esim. leirikoulut, opintokäynnit) sekä työpaikoilla työssäoppimisjaksojen aikana. Opetussuunnitelman pohjalta muokataan koulussa ja työpaikoilla opiskeltavat oppimistehtävät ja sovitetaan niitä kullekin oppilaalle sopiviksi.

Jokaiselle oppilaalle räätälöidään yksilöllinen opiskeluohjelma, joka kirjataan oppilaan pedagogiseen asiakirjaan. Työssäoppimisjaksot suunnitellaan oppilaan kiinnostusten ja tarpeiden mukaan. Oppilasta ohjataan oppimistehtävien kautta asteittain ottamaan vastuuta omasta opiskelustaan.

Opetuksen suunnittelussa tehdään yhteistyötä peruskoulun muiden opettajien ja työpaikoilla opiskelua ohjaavien henkilöiden kanssa. Nuorisotyöntekijä keskittyy tarvittaessa nuorten sosiaalisen kasvun tukemiseen, perheiden kanssa tehtävään yhteistyöhön sekä muuhun tuki- ja neuvontatyöhön. Työpaikoilla ohjauksesta vastaa työpaikan työntekijä, joka toimii oppilaan opastajana ja tukena, eräänlaisena lähiohjaajana oman työnsä ohessa. Nuorisotyöntekijä perehdyttää lähiohjaajat ohjaustehtävään ja työpaikalla suoritettavista oppimistehtävistä sovitaan työpaikan kanssa. Työpaikoilla vieraillaan säännöllisesti. Työpaikan kanssa tehdään toiminnasta sopimukset ja koulun vakuutukset ovat normaalisti voimassa työssäoppimisjaksojen aikana.

**Opiskelu ja opetus**

Opetuksessa noudatetaan perusopetuksen opetussuunnitelmaa sekä Loimaan yläkoulujen koulukohtaisia lukuvuosisuunnitelmia.

Opinto-ohjelman laativat ja päivittävät oppilas, huoltaja ja opettaja yhdessä. Opettaja ja nuorisotyöntekijä tarkistavat oppilaan kanssa yhdessä työssä oppimisen aikaiset tehtävät ja seuraavat oppilaan edistymistä. Opettaja vastaa opetuksesta ja arvioinnista normaaliin tapaan.

Yksilöllisin järjestelyin huolehditaan riittävästä oppilaanohjauksesta esim. tehostetun oppilaanohjauksen suunnitelman mukaisesti. Nivelvaiheen tueksi kehitetään tukitoimia yhteistyössä paikkakunnan toisen asteen oppilaitosten kanssa. Ohjauksesta huolehtivat opettaja, nuorisotyöntekijä ja oppilaanohjaaja sekä tarvottava moniammatillinen henkilöstö. Työssäoppimisjaksojen aikana on mahdollisuus kiinnittää huomiota uranvalinnan kysymyksiin.

Joustavassa perusopetuksessa oppilaat tarvitsevat yleensä muita oppilaita enemmän tai tehostetumpaa tukea opiskeluunsa. Tukimuodot eivät sinänsä poikkea muusta perusopetuksesta (koulun oppilashuoltosuunnitelma).

JOPO-tiimin kanssa tiiviissä yhteistyössä toimivat myös seuraavat tahot:

- koulun oppilashuollon henkilöstö

- työnantajat, toisen asteen oppilaitokset sekä muut oppivelvollisuutta toteuttavat oppilaitokset, työvoimatoimisto, poliisi, sosiaalivirasto ja seurakunta

- vanhempien kanssa tehtävä yhteistyö korostuu (tutustuminen uuteen toimintatapaan, kiinnostusta entistä enemmän lastensa koulunkäyntiin, osaavat paremmin tukea sitä, osallistuminen tapahtumiin, arviointikeskustelut)

- opiskelussa saavat runsaasti sijaa elämyksellisyys ja toiminnallisuus. Henkilökohtainen opetuksen järjestämistä koskeva suunnitelma (HOJKS) ja/tai oppimissuunnitelma takaavat osaltaan nuorelle monipuolisesti mahdollisuuden toteuttaa omia vahvuuksiaan ja kiinnostuksiaan.

Työssäoppimisjaksojen aikana yhteys ryhmään luonnollisesti katkeaa. Näiden jaksojen ajaksi oppilas, ryhmää ohjaava opettaja ja yleisopetuksen aineenopettaja sopivat yhteisesti, miten oppilas suorittaa tähän jaksoon liittyvät tehtävät. Tehtävät voivat olla yhteisiä muun ryhmän kanssa tai sovellettu suoritettaviksi työpaikoilla. Osa työssä oppimisen jaksoista korvaa suoraan valinnaisaineiden tunteja. Tehtävien valmistumisesta vastaa ja tarvittavaa opastusta antaa ryhmää ohjaava opettaja.  Mahdolliset kokeet pyritään suorittamaan muun ryhmän mukana.

Työharjoittelupaikkojen valintaan nuori voi itse vaikuttaa. Opetussuunnitelman sisältöjä opiskellaan työpaikoilla. Sovittujen työtehtävien harjoittelemisen eli suorittamistehtävien lisäksi oppilaiden työpaikkaopiskeluun kuuluu raportointi- ja tutkimustehtäviä. Lähiopiskelujaksoilla painottuvat erityisesti sellaiset oppiaineet, joita työpaikkaopiskelun kautta ei muuten riittävästi opita, esimerkiksi matematiikka ja vieraat kielet. Opiskeluun toisen asteen oppilaitoksissa tutustutaan yhdessä ja erikseen.

Opetuksessa ja opiskelussa käytetään monipuolisia ja vaihtelevia työtapoja, luokkaopetusta, itsenäistä työskentelyä, projekteja, työpaikkaopiskelua, opintokäyntejä, leirikoulutyyppistä opiskelua jne. Tavoitteena on etsiä menetelmiä, jotka saavat oppilaan kiinnostuksen opiskeluun ja koulunkäyntiin heräämään.

Opetuksessa huomioidaan lisäksi hyvän kielen ja käytöksen omaksumista, toisen huomioonottamista sekä sopeutumista ryhmätoimintoihin. Lisäksi opettaja ja nuoriso-ohjaaja tukevat ja seuraavat nuoren sosiaalista kasvua myös koulun ulkopuolella.

**Siirtyminen joustavaan perusopetukseen**

Joustavaan opetukseen siirrytään osana tehostetun ja erityisen tuen tukitoimia. Asia käsitellään oppilaan ja huoltajan kanssa oppilaskohtaisessa moniammatillisessa asiantuntijatyöryhmässä,

Nuoren oma halu sitoutua toisenlaiseen opiskelumuotoon on välttämätöntä. Olennaista on löytää valinnassa ne nuoret, joille tästä opiskelumuodosta voi perustellusti katsoa olevan hyötyä heidän tulevaisuutensa kannalta.

Joustavaan perusopetukseen siirryttäessä käytetään kokonaisvaltaista harkintaa ja pyritään löytämään juuri ne oppilaat, joille toiminnasta olisi selkeästi hyötyä. Joustava perusopetus soveltuu, jos

- oppilaalla on vaara jäädä ilman perusopetuksen päättötodistusta tai oppilaan koulunkäynti on hyvin epäsäännöllistä eikä suju perinteisellä tavalla

- oppilaalla on mahdollisuus hyötyä toiminnallisista ja työpainotteisista työtavoista

- oppilas pystyy jossain määrin itsenäiseen työskentelyyn

- oppilas on riittävän motivoitunut ja sitoutunut aloittamaan opiskelunsa ko. ryhmässä

- oppilaan perhe on sitoutunut asiaan

**Tavoitteet**

Nuoren kasvua ja kehitystä tuetaan kokonaisvaltaisesti. Keskeistä on tukea sellaisten taitojen, tietojen ja valmiuksien karttumista, joiden avulla nuoren halu ottaa vastuu omasta elämästä vahvistuu. Näin nuori voi saada oman elämänsä hallintaan välineitä, joiden avulla hän onnistuu jatko-opinnoissaan ja löytää oman polkunsa yhteiskuntaan.

Tällaisia taitoja, tietoja ja valmiuksia ovat mm.:

-        lukeminen, kirjoittaminen ja peruslaskutoimitukset

-        jatko-opinnoissa ja elämässä tarvittavat perustiedot

-        opiskelutaidot: tiedon hankinta ja soveltaminen

-        sosiaaliset ja vuorovaikutuksen taidot eri tilanteissa

-        halu oppia ja kehittyä oppijana sekä ihmisenä

-        oman toiminnan arviointi

-        arkielämän säännöllisyys ja epävarmuuden sieto

JOPO -opiskelun tavoitteita voidaan tiivistää seuraavasti:

1. Oppilaan kannalta tavoitteena on:

- tukea peruskoulun loppuun saattamista ja varmistaa jatko-opiskelupaikka

-  perehdyttää työelämään

-  elämänhallintataitojen kehittyminen

2. Koulun kannalta tavoitteena on:

                -  kehittää ja ottaa käyttöön yksilöllisiä opiskelumuotoja

                -  edistää koulun ja työelämän yhteistyötä

                -  koulun ulkopuolisten oppimisympäristöjen tehokkaampi käyttö

3. Kunnan tavoitteena on:

-  edistää eri hallinnonalojen yhteistyötä oppilaiden kokonaistilanteen hallinnassa

-  edistää toiminnan taloudellisuutta ehkäisemällä nuorten syrjäytymistä

**Arviointi**

Opintojen aikaisen arvioinnin tehtävänä on ohjata ja kannustaa opiskelua ja kuvata, miten hyvin oppilas on saavuttanut henkilökohtaiselle kasvulle ja oppimiselle asetetut tavoitteet. Päättöarvioinnissa taas määritellään, miten oppilas on perusopetuksen päättyessä saavuttanut eri oppiaineissa asetetut oppimäärien tavoitteet.

Arviointi on jatkuvaa ja jatkuva näyttö on keskeinen arvioinnin peruste: nuorta ohjataan säännöllisyyteen ja vastuullisuuteen toimissaan. Työssäoppimisjaksojen onnistumista arvioivat oppilas, työpaikan vastuuhenkilö ja opettaja yhdessä suullisesti ja kirjallisesti. Oppilas saa työtodistuksen arviointeineen. Jokaisen opintojakson lopussa arvioivat oppilas ja opettaja yhdessä jakson saavutuksia. Tärkeänä tavoitteena on nuoren kehittyminen oman toimintansa arvioijana. Itsearvioinnin kautta oppilas oppii arvioimaan omaa työskentelyään, oppimistaan sekä kehittymään suhteessa aikaisempiin saavutuksiinsa.

**Oppiaineiden arvioinnissa vaikuttavat:**

-        Jatkuva näyttö lähiopiskelujaksoilla: aktiivisuus ja opiskeluasenne; työskentelyn arviointi, joka kohdistuu oppilaan taitoon suunnitella, säädellä, toteuttaa ja arvioida omaa työtään, arvioinnissa otetaan huomioon myös, miten vastuullisesti oppilas työskentelee ja miten hän toimii yhteistyössä muiden kanssa

-        Työpaikkaopiskelu: oppimistehtävät, raportit, tutkimustehtävät, työskentelytavat

-        Itsenäinen opiskelu: tuotokset, edistyminen

-        Kokeet

Työssäoppimisjaksojen arvioinnissa (työpaikkaohjaajan avuksi, kun hän arvioi oppilaan työtehtävien suorittamista ja toimintaa työpaikalla) voidaan käyttää oheista asteikkoa:

10            Oppilas suorittaa tehtävät hyvin ja vastuullisesti. Osoittaa erityistä harrastuneisuutta. Suoritukset erinomaisia.

9              Työsuoritukset laadukkaita, osoittaa selkeää kiinnostusta työtehtäviä kohtaan. Suoritukset kiitettäviä.

8              Oppilas tekee kaikki työtehtävät ja työskentelee säännöllisesti. Suhtautuminen työhön on hyvä ja suoritukset hyviä.

7              Oppilas tekee lähes kaikki työtehtävät, mutta ajoittain huolimattomuutta. Suhtautuminen työhön yleensä asiallista. Suoritukset tyydyttäviä.

6              Oppilas osallistuu työtehtäviin, ajoittain huolimattomuutta ja laiminlyöntejä. Suoritukset kohtalaisia.

5              Oppilas osallistuu työtehtäviin, suoritukset puutteellisia, poissa oloja ja epäsäännöllisyyttä työajoissa. Suoritukset välttäviä.

4              Oppilas ei ole osallistunut työpaikkajaksoon tai paljon poissaoloja, ei kiinnostunut tehtävistä, laiminlyö ohjeita. Suoritukset hylätty.

Oppilas saa jokaisesta työpaikkajaksosta työpaikkaohjaajan tekemän kirjallisen arvion ja sanallisen palautteen.

Todistukset ovat samat kuin perusopetuksessa muutenkin, mutta päättötodistukseen voidaan laittaa liitteiksi esim. työtodistukset ja oppilaan muut erityiset suoritukset.

**Yhteistyö**

Toimiva yhteistyö vanhempien ja työpaikkojen kanssa on välttämätöntä. Kouluissa yhteistyötä tehdään niin yleisopetuksen kuin erityisopetuksen työntekijöiden sekä oppilashuoltohenkilöstön kesken.

Oppimismalli vaatii kaikilta osapuolilta joustoa sekä pientä lisäpanostusta yhteistyömallien kehittämiseksi ja uuden oppimistavan luomiseksi, mutta rikastuttaa samalla koulun perinteisiä oppimis- ja opetuskäytäntöjä.